**Ministru kabineta rīkojuma projekta “Par kūrorta statusa piešķiršanu Liepājas pilsētas daļai” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta rīkojuma projekts „Par kūrorta statusa piešķiršanu Liepājas pilsētas daļai” (turpmāk – Rīkojuma projekts) izstrādāts, ievērojot Tūrisma likuma 6.1 panta trešajā daļā Ministru kabinetam (turpmāk – MK) noteikto kompetenci. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Rīkojuma projekts paredz Liepājas pilsētas daļai piešķirt kūrorta statusu.  Saskaņā ar Tūrisma likuma 6.1 panta ceturto daļu Liepājas pilsētas daļa kūrorta statusu iegūs ar dienu, kad MK pieņems lēmumu par kūrorta statusa piešķiršanu šai teritorijai.  Atbilstoši Tūrisma likuma 6.1 panta trešajā daļā noteiktajam Liepājas pilsētas dome 2015.gada 11.martā iesniedza Ekonomikas ministrijā (turpmāk – EM) pieteikumu par kūrorta statusa piešķiršanu Liepājas pilsētai (turpmāk – Pieteikums) un Tūrisma likuma 6.1 panta trešajā daļā noteiktos dokumentus, kas apliecina Pieteikumā norādītās teritorijas atbilstību Tūrisma likuma 6.1 panta pirmajā daļā minētajiem kūrorta statusa piešķiršanas nosacījumiem.  Saskaņā ar MK 2012.gada 18.decembra noteikumu Nr.905 „Kūrorta statusa piešķiršanas un anulēšanas kārtība” (turpmāk – Noteikumi Nr.905) 3.punktu EM pārbaudīja Pieteikuma, kā arī tam pievienoto dokumentu atbilstību minēto noteikumu prasībām un 2015.gada 21.aprīlī, atbilstoši Noteikumu Nr.905 4.punktam, nodeva tos izvērtēšanai EM izveidotajai Kūrorta statusa izvērtēšanas komisijai (turpmāk – Komisija).  2015.gada 19.maijā EM informēja Liepājas pilsētas domi, ka, izskatot Pieteikumam pievienoto informāciju, Komisijas locekļi ir konstatējuši, ka Pieteikuma tālākai izvērtēšanai un atzinuma sagatavošanai ir nepieciešama papildus informācija. 2015.gada 15.jūnijā tika iesniegti precizējumi un papildinājumi attiecībā uz Pieteikuma 3.3., 3.4., 3.6. un 3.7.punktiem.  2015.gada 29.jūlija Komisijas sēdē tika nolemts piesaistīt neatkarīgu ekspertu, lai detalizēti izvērtētu un aprakstītu Pieteikuma atbilstību Tūrisma likuma 6.1 panta pirmajā daļā minētajiem nosacījumiem, novērtētu, vai Pieteikumā norādītie dziednieciskie resursi tiek izmantoti atbilstoši norādītajam mērķim – ārstniecības iestādes darbības nodrošināšana, kā arī sagatavotu priekšlikumu, ko kūrortu statusu ieguvušām teritorijām darīt, lai attīstītu to starptautisko konkurētspēju. 2015.gada 10.augustā eksperts iesniedza pozitīvu atzinumu.  Ņemot vērā augstāk minēto, Komisija 2015.gada 12.augusta sēdē nolēma atbalstīt kūrorta statusa piešķiršanu Liepājas pilsētas administratīvās teritorijas daļai.  Balstoties uz Liepājas pilsētas domes 2015.gada 11.marta Pieteikumu un tam pievienoto informāciju, 2015.gada 15.jūnija precizējumiem, kā arī pamatojoties uz Noteikumu Nr.905 8.punktu, saņemts Komisijas 2015.gada 12.augusta sēdes atzinums par kūrorta statusa piešķiršanu Liepājas pilsētas daļai (Pielikums), kurā konstatēts, ka teritorija atbilst visiem Tūrisma likuma 6.1 panta pirmajā daļā minētajiem nosacījumiem:  1) tajā ir pieejami dabas dziednieciskie resursi;  2) tajā darbojas vismaz viena kūrorta ārstniecības iestāde;  3) dabas dziednieciskie resursi tiek izmantoti, lai nodrošinātu attiecīgajā teritorijā esošās kūrorta ārstniecības iestādes darbību;  4) vides kvalitātes rādītāji atbilst normatīvajos aktos noteiktajām prasībām;  5) tajā ir izveidota atbilstoša tūrisma infrastruktūra;  6) tās attīstība tiek mērķtiecīgi plānota. |
| 3. | Projekta izstrādē iesaistītās institūcijas | Rīkojuma projektu izstrādājusi EM.  Pieteikuma un tam pievienotās informācijas izvērtēšanu veikusi saskaņā ar Noteikumu Nr.905 5.punktu izveidotā Komisija (personālsastāvs apstiprināts ar 2015.gada 20.aprīļa ekonomikas ministres rīkojumu Nr.86), kuras sastāvā ir divi EM pārstāvji, divi Veselības ministrijas pārstāvji un divi Vides aizsardzības un reģionālās attīstības ministrijas pārstāvji.  Pieteikuma un tam pievienotās informācijas izvērtēšanā ir iesaistīts neatkarīgs eksperts, kura atzinumam ir rekomendējošs raksturs.  Komisijas 2015.gada 12.augusta sēdē, kad tika parakstīts atzinums par kūrorta statusa piešķiršanu Liepājas pilsētas daļai, piedalījās divi EM pārstāvji, divi Veselības ministrijas pārstāvji un viens Vides aizsardzības un reģionālās attīstības ministrijas pārstāvis. Sēdē piedalījās arī eksperts ar rekomendējošu statusu. Vēršam uzmanību, ka minētājā Komisijas sēdē lemttiesīgo locekļu skaits bija nodrošināts, jo saskaņā ar EM 2013.gada 13.februāra nolikuma Nr.1-7-8 „Kūrorta statusa izvērtēšanas komisijas nolikums” 12.punktu Komisijas sēdes var notikt, ja tajās piedalās vismaz četri Komisijas locekļi un ir pārstāvētas visas Noteikumu Nr.905 5.punktā noteiktās institūcijas. |
| 4. | Cita informācija | Saskaņā ar Tūrisma likuma 6.1 panta piekto daļu Liepājas pilsētas dome ne retāk kā reizi divos gados Noteikumu Nr.905 11.punktā noteiktajā kārtībā sniegs pārskatu par teritorijas attīstības plānošanas dokumentos paredzēto kūrorta attīstību un vides kvalitātes rādītājiem. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Rīkojuma projekts ir administratīvais akts, kura adresāts ir pašvaldība, tādējādi tieši ietekmējot Liepājas pilsētas domi.  Netiešā veidā Rīkojuma projekts varētu ietekmēt sekojošas sabiedrības mērķgrupas: Liepājas pašvaldības iedzīvotāji, attiecīgajā Liepājas pilsētas pašvaldības daļā strādājošie komersanti, īpaši – tūrisma un veselības nozares pakalpojumu sniedzēji, kā arī vietējie un ārvalstu tūristi, kas ieradīsies un uzturēsies kūrorta teritorijā. |
| 2. | Tiesiskā regulējuma ietekme uz tautsaimniecību un administratīvo slogu | Kūrorta statuss Liepājas pilsētas daļai kalpos kā atbalsta instruments, lai veicinātu investīciju piesaisti kūrortam, t.sk., infrastruktūras attīstībai, dodot pozitīvu signālu gan Latvijas, gan ārvalstu potenciālajiem investoriem, kuru lēmumu ietekmē ekonomiskā situācija un plāni konkrētā pašvaldībā. Kūrorta statuss radīs papildus drošības sajūtu kūrorta ārstniecības iestādēm un ar nozari saistītajiem komersantiem, ka attiecīgajā teritorijā šo iestāžu darbība un veselības tūrisma pakalpojumi tiks attīstīti plānveidīgi un ilgtermiņā. Kūrorta statuss kalpos arī kā mārketinga instruments, popularizējot Liepājas veselības tūrisma pakalpojumu klāstu gan vietējā, gan ārvalstu tirgū, vēl vairāk nostiprinot tūristu uzticību Liepājai kā pievilcīgam tūrisma galamērķim. Pateicoties kūrorta atpazīstamības veicināšanai un popularizēšanai, Liepājā prognozējams tūristu skaita un uzturēšanās ilguma pieaugums. Kopumā šādā veidā iespējams mazināt sezonalitātes problēmas, jo veselības tūrismu sezonalitāte praktiski neskar.  Kūrorta statuss palīdzēs veidot vietējo iedzīvotāju izpratni un atbalstu pašvaldības definētajam attīstības virzienam, kā arī palielināt apziņu par veselības nozīmi un tās saglabāšanu.  Kopumā vērtējot, kūrorta attīstība veicinās vides sakārtotību, darbavietu attīstību, potenciālu un labvēlīgu vidi tūrisma klasteru izveidei un attīstībai, kā arī tūrisma – īpaši veselības tūrisma nozares attīstību, kas mazinās sezonalitātes problēmu, paildzinās tūristu uzturēšanās ilgumu un palielinās viņu tēriņus valstī kopumā. Savukārt attīstīts tūrisms valstij nozīmē sakārtotu apkārtējo vidi, ekonomiskās aktivitātes pieaugumu reģionos, kā arī sociālās un ekonomiskās vides uzlabošanos. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Saskaņā ar Tūrisma likuma 8.panta otro daļu pašvaldībai jānodrošina pasākumi tūrisma, tai skaitā kūrortu, attīstībai, kā arī vispusīgas un precīzas informācijas sniegšana Latvijā un ārvalstīs par tūrisma iespējām, dabas dziednieciskajiem resursiem un kūrortu pakalpojumiem savā teritorijā. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Ministru kabineta 2009.gada 25.augusta noteikumu Nr.970 “Sabiedrības līdzdalības kārtība attīstības plānošanas procesā” 13.punktā minētās darbības nav jāveic, jo Rīkojuma projektam pievienotajā Pieteikumā ietvertā Liepājas pilsētas kūrorta attīstības koncepcija ir uzskatāma par ierobežotas pieejamības informāciju. |
| 2. | Sabiedrības līdzdalība projekta izstrādē | projekts šo jomu neskar. |
| 3. | Sabiedrības līdzdalības rezultāti | projekts šo jomu neskar. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Atbildīgā institūcija par Rīkojuma projekta izpildi ir pašvaldība, kurai saskaņā ar Tūrisma likuma 6.1 panta piekto daļu ne retāk kā reizi divos gados MK noteiktajā kārtībā jāsniedz pārskatu par teritorijas attīstības plānošanas dokumentos paredzēto kūrorta attīstību un vides kvalitātes rādītājiem. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saskaņā ar Tūrisma likuma 6.panta otrās daļas 8.punktu viens no EM uzdevumiem tūrisma jomā ir nodrošināt kūrorta statusa piešķiršanas un anulēšanas procesu.  Saistībā ar Rīkojuma projekta izpildi nav plānots radīt jaunas valsts pārvaldes institūcijas vai likvidēt esošās valsts pārvaldes institūcijas, vai reorganizēt esošās valsts pārvaldes institūcijas. |
| 3. | Cita informācija | Rīkojuma projekts pēc tā pieņemšanas tiks publicēts „Latvijas Vēstnesis” un iekļauts tiesību aktu portālā www.likumi.lv. |

*Anotācijas III, IV un V sadaļa – projekts šīs jomas neskar.*

Ekonomikas ministre D.Reizniece-Ozola

Vīza:

Valsts sekretārs R.Beinarovičs

2015.10.07. 13:27

1184

M.Lūka, 67013256,

Madara.Luka@em.gov.lv